Kusile-verdagte se uitlewering goedgekeurKusile-kragstasie (2015) (Foto: Khulu Pasiwe/Eskom, Twitter) Michael Lomas, Britse burger en voormalige Eskom-kontrakteur, wat in Brittanje in hegtenis geneem is in verband met R745 miljoen se korrupsie by die Kusile-kragstasie in Mpumalanga, se uitlewering is goedgekeur. Die ondersoekdirektoraat van die Nasionale Vervolgingsgesag het die uitlewering met behulp van die departement van justisie en prokureurs in die Verenigde Koninkryk verseker, sê Sindisiwe Seboka, woordvoerder van die ondersoekdirektoraat. Die magistraatshof in Westminster in Londen het Donderdag bepaal Lomas se uitlewering sal na die Britse minister van buitelandse sake gestuur word onder die Verenigde Nasies se konvensie teen korrupsie. Die hofsaak is geskeduleer vir 13 – 14 Oktober waarna die hof op 28 Oktober en 11 November verdere verslae ontvang het. Adv. Andrea Johnson van die ondersoekdirektoraat het die twee jaar lange stryd deur die OD geloof om seker te maak dat Lomas in Suid-Afrika in die hof kan verskyn. “Dit was ŉ lang regsproses en ons is baie tevrede met die uitspraak,” het Johnson gesê. Lomas is op 15 April 2021 in Londen in hegtenis geneem en is vrygelaat op borgtog van £100 000 (sowat R1,7 miljoen in April 2021). Hy moes verdere sekerheid verskaf van £250 000 (sowat R4,3 miljoen in April 2021). Sy inhegtenisneming het gevolg ná maande se gesprekke met owerhede in die Verenigde Koninkryk oor die saak van bedrog en korrupsie waar Eskom R745 miljoen aan Tubular Construction Projects oorbetaal het. Dit het die kragvoorsiener blootgestel aan R1,4 miljard se koste weens die eskalasie van die kontrak. Lomas word saam met vier ander persone in Suid-Afrika verdink van die bedrog en korrupsie. Hulle sal na verwagting op 5 April 2023 weer in die Palm Ridge- gespesialiseerde handelsmisdaadhof verskyn. Lomas was nie in Suid-Afrika toe sy medebeskuldigdes in hegtenis geneem is nie. Hy het nooit met wetstoepassers saamgewerk nie. Die ondersoekdirektoraat (OD) het ŉ versoek om uitlewering aan die Verenigde Koninkryk gebring. Lomas het sewe dae om aansoek te doen om verlof tot appèl of die uitlewering sal voortgaan.